Document ID: 32009R0472

PADOMES REGULA (EK) Nr. 472/2009
(2009. gada 25. maijs),
ar ko groza Regulu (EK) Nr. 637/2008 attiecībā uz kokvilnas nozares pārstrukturēšanas valsts programmām
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 37. panta 2. punkta trešo daļu,
ņemot vērā 1979. gada Pievienošanās aktu un jo īpaši tam pievienotā 4. protokola par kokvilnu 6. punktu (1),
ņemot vērā Komisijas priekšlikumu,
ņemot vērā Eiropas Parlamenta atzinumu,
tā kā:
(1)
Padomes Regulas (EK) Nr. 637/2008 (2008. gada 23. jūnijs), ar kuru groza Regulu (EK) Nr. 1782/2003 un ievieš kokvilnas nozares pārstrukturēšanas valsts programmas (2), 2. nodaļā ietverti noteikumi par četru gadu pārstrukturēšanas programmām, par kurām lemj dalībvalstu mērogā, lai, inter alia, finansētu īpašus pasākumus kokvilnas pirmapstrādes nozares atbalstam.
(2)
Pašreizējā kokvilnas nozares ekonomiskās situācijas attīstība Kopienā, no tā izrietošā vajadzība nekavējoties veikt būtiskas pārstrukturēšanas darbības un ietvert visus kokvilnas pirmapstrādes uzņēmumus pamato astoņu gadu plānošanas perioda ieviešanu. Ja dalībvalsts īsteno šādu astoņu gadu pārstrukturēšanas programmu, finansējumu nekavējoties pievieno valstij noteiktajam maksimāli pieļaujamajam apjomam, kas noteikts VIII pielikumā Padomes Regulā (EK) Nr. 73/2009 (2009. gada 19. janvāris), ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (3).
(3)
Ar Regulas (EK) Nr. 637/2008 7. panta 2. punkta a) apakšpunktu paredz, ka Padomes Regulas (EK) Nr. 1051/2001 (2001. gada 22. maijs) par kokvilnas ražošanas atbalstu (4) IV nodaļā minētie atbalsta saņēmēji 2005./2006. tirdzniecības gadā saņem atbalstu Regulas (EK) Nr. 637/2008 7. panta 1. punkta a), b) un d) apakšpunktā minētajiem pasākumiem. Tomēr, tā kā dažus pirmapstrādes uzņēmumus minētajā pārskata tirdzniecības gadā neapsaimniekoja to īpašnieki un saskaņā ar Regulas (EK) Nr. 1051/2001 IV nodaļu minētie īpašnieki nebija atbalsta saņēmēji, šie pirmapstrādes uzņēmumi nevarēja piedalīties pārstrukturēšanas procesā. Lai pārstrukturēšanas valsts programmas būtu efektīvas, Regulas (EK) Nr. 637/2008 7. panta 1. punkta a), b) un d) apakšpunktā minētie pasākumi būtu jāattiecina uz visiem pirmapstrādes uzņēmumiem, kuri darbojās 2005./2006. pārskata tirdzniecības gadā un saskaņā ar Regulas (EK) Nr. 1051/2001 IV nodaļā izklāstītajiem noteikumiem bija uzskatāmi par atbilstīgiem atbalsta saņemšanai. Tādējādi ir lietderīgi, lai attiecībā uz minēto tirdzniecības gadu uzņēmuma īpašnieks pretendētu uz atbalsta saņemšanu saskaņā ar attiecīgo pārstrukturēšanas programmu.
(4)
Tādēļ attiecīgi būtu jāgroza Regula (EK) Nr. 637/2008,
IR PIEŅĒMUSI ŠO REGULU.
1. pants
Regulu (EK) Nr. 637/2008 ar šo groza šādi.
1.
Regulas 4. panta 1. punktā aiz pirmās daļas iekļauj šādu daļu:
“Atkāpjoties no pirmās daļas, dalībvalstis līdz 2009. gada 31. decembrim var iesniegt Komisijai vienu grozītu pārstrukturēšanas programmas projektu astoņu gadu laikposmam.”
2.
Regulas 5. panta 2. punktam pievieno šādu daļu:
“Tomēr, ja dalībvalsts izvēlas iesniegt grozītu pārstrukturēšanas programmas projektu astoņu gadu laikposmam, kā paredzēts 4. panta 1. punkta otrajā daļā, tās gada budžetu, kā minēts šā panta 1. punktā, 2018. finanšu gadā pievieno valstij noteiktajam maksimāli pieļaujamajam apjomam, kas noteikts Regulas (EK) Nr. 73/2009 VIII pielikumā, un to piemēro minētajā gadā izmaksātajiem tiešajiem maksājumiem. Attiecīgā dalībvalsts pirms 2018. gada 1. janvāra iesniedz paziņojumu par pārstrukturēšanas programmas īstenošanu un tās mērķu sasniegšanu.”
3.
Regulas 7. panta 2. punkta a) apakšpunktu aizstāj ar šādu apakšpunktu:
“a)
pirmapstrādes uzņēmumu īpašnieki, kuri saskaņā ar Padomes Regulas (EK) Nr. 1051/2001 (5) IV nodaļu 2005./2006. tirdzniecības gadā saņēma atbalstu šā panta 1. punkta a), b) un d) apakšpunktā minētajiem pasākumiem;
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 25. maijā

Labels: 17
19
5
6